**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 27.09.2019, ora 08.00 – 28.09.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 28.09.2019, ora 07.00**

**RÂURI**

Debitele au fost în creştere, ca urmare a precipitațiilor căzute în interval și propagării pe râurile din bazinele: Trotuş, Putna, Rm. Sărat, Buzău, Bârlad şi doar prin propagare pe cursurile mijlocii şi inferioare ale Someşului, Crişurilor, Mureşului, Siretului, pe cursurile inferioare ale Vişeului, Izei, Crasnei, Arieşului, Târnavelor, Begăi, Timişului, Sucevei şi Moldovei.

Pe râurile din bazinele hidrografice: Olt, Vedea, pe cursul Prutului, pe cursul superior al Siretului, pe cursurile mijlocii şi inferioare ale Jiului, Argeşului şi Ialomiţei, debitele au fost relativ staţionare şi în scădere pe celelalte râuri.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele Begăi, Trotuşului, pe cursurile superioare ale Someşului, Timişului, Caraşului, Nerei şi mai mici (sub 30% din normalele lunare) pe râurile din bazinele hidrografice: Mara, Bistra, Jijia şi pe cursul superior şi mijlociu al Siretului şi pe unii afluenţi ai Oltului superior și mijlociu (Râul Negru, Covasna, Ghimbăşel, Homorod, Breaza, Hârtibaciu).

**În interval au fost emise 3 AVERTIZĂRI HIDROLOGICE pentru fenomene imediate.**

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în scădere, exceptând cursurile mijlocii şi inferioare ale Mureşului, Siretului, Bârladului şi cursurile inferioare ale Someşului, Crişurilor, Bistriţei, Trotuşului, Putnei, Rm. Sărat şi Buzăului, unde vor fi în creştere prin propagare.

Pe râurile din bazinele hidrografice: Jiu, Olt, Vedea, Argeş, Ialomiţa şi pe cursul Prutului, debitele vor fi relativ staţionare.

Sunt posibile creşteri de niveluri şi debite pe unele râuri mici din zonele de deal şi de munte din nordul, vestul şi centrul ţării, ca urmare a precipitaţiilor prognozate şi propagării.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

Debitul la intrarea în ţară (secţiunea Baziaş) în intervalul 27–28.09.2019 a fost staţionar, având valoarea de 2200 m3/s, sub media multianuală a lunii septembrie (3800 m3/s).

În aval de Porţile de Fier debitele au fost în scădere.

Debitul la intrarea în ţară (secţiunea Baziaş) va fi staționar (2200 m3/s).

În aval de Porţile de Fier, debitele vor fi în creștere pe sectorul Gruia – Calafat și în scădere pe sectorul Bechet – Tulcea.

**2.** **Situația meteorologică în intervalul 27.09.2019, ora 09.00 – 28.09.2019, ora 06.00**

**ÎN ŢARĂ**

Vremea s-a ameliorat semnificativ sub aspectul distribuției și a intensității ploilor față de intervalul anterior. În prima parte a intervalului cerul a fost variabil, cu înnorări și temporar ploi, local în estul țării și pe arii restrânse în centru și la munte, iar cu totul izolat cantitățile de apă au mai depășit 15 l/mp, totalizându-se până la 29 l/mp în județul Tulcea la stația meteorologică Gorgova. Noaptea, cerul a fost mai mult senin, exceptând nord-vestul țării și nordul Carpaților Orientali unde au fost înnorări, precum și depresiunile din estul Transilvaniei și nordul Moldovei, unde pe spații mici s-a format ceață. Vântul a suflat slab și moderat cu intensificări ziua în zona montană, în special pe creste, iar la cote mult mai reduse local și temporar și în sud-est. Temperaturile maxime, în creștere notabilă față de ziua anterioară în jumătatea de vest, s-au încadrat între 15 grade la Întorsura Buzăului și Corugea și 27 de grade la Caracal, Roșiori de Vede și Craiova, iar la ora 06.00 erau 5 grade la Brașov și Voineasa și 16 grade la Șiria și Dumbrăvița de Codru.

**Observații:** de ieri dimineață, de la ora 08.00, au fost în vigoare 9 mesaje pentru fenomene meteorologice periculoase imediate, emise după cum urmează:

- 1 mesaj cod portocaliu emis de SRPV Bacău;

- 8 mesaje cod galben emise astfel: 3 mesaje emise de SRPV Bacău, 2 mesaje de SRPV Constanța, 2 mesaje de SRPV Sibiu și câte 1 mesaj de SRPV Cluj.

**LA BUCUREŞTI**

Vremea a continuat să se încălzească ușor, astfel că în orele amiezii s-au înregistrat valori ușor mai ridicate decât cele normale pentru această dată. Cerul a avut înnorări în prima parte a intervalului, apoi s-a degajat treptat, iar vântul a suflat slab și moderat. Temperatura maximă a fost de 23 de grade la Afumați, 24 de grade la Băneasa și 26 de grade la Filaret, iar la ora 06.00 erau 9 grade la Băneasa, 11 grade la Afumați și 12 grade la Filaret.

**3. Prognoza meteorologică în intervalul 28.09.2019, ora 09.00 – 29.09.2019, ora 09.00**

**ÎN ŢARĂ**

Vremea se va încãlzi uşor în toate regiunile, devenind în orele amiezii mai caldã decât în mod normal pentru aceastã datã îndeosebi în cele sudice şi sud-vestice. Cerul va fi variabil, mai mult senin în prima parte a zilei, exceptând nord-vestul, nordul şi centrul ţãrii precum şi zona de munte, unde vor fi înnorãri temporare şi pe arii restrânse, trecãtor va ploua slab. Vântul va sufla slab şi moderat, cu unele intensificãri în zona montanã înaltã. Temperaturile maxime vor fi cuprinse între 19 şi 29 de grade, cu cele mai ridicate valori în extremitatea sudicã a ţãrii, iar cele minime se vor încadra între 7 grade în depresiunile Carpaților Orientali și 16...17 grade pe litoral. Dimineaţa, pe spaţii mici va fi ceaţã.

**LA BUCUREŞTI**

Vremea va fi predominant frumoasã şi va continua sã se încãlzeascã uşor, devenind în orele amiezii mai caldã decât în mod normal pentru aceastã datã. Cerul va fi variabil, mai mult senin în prima parte a zilei, dar cu unele înnorări seara și în primele ore ale nopții, iar vântul va sufla slab şi moderat. Temperatura maximã se va situa în jurul valorii de 27 de grade, iar cea minimă va fi de 12...13 grade, ușor mai coborâtă în zona preorășenească.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului şi vegetaţiei**

Nu s-au înregistrat evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE